text: Glade landmænd: Godt randzonerne nok forsvinder
  20 september 2015 kl. 16.06
  Landmændene er glade efter, at det nu ser ud til, at randzoneloven bliver afskaffet til november.
  Randzoneloven ser nu ud til at blive afskaffet i løbet af november måned - og det er noget der løfter humøret hos landmændene, der har haft svært ved at forstå meningen med loven.
  - Det glæder mig, for den lov skulle aldrig have været indført, siger landmand fra Løgum Jørgen Popp Petersen til TV SYD.
  I følge randzoneloven skal der være minimum ni meter fra søer og fritløbende vandløb til dyrket jord. Venstre indførte selv loven i 2011, men nu har Miljø- og fødevareminister Eva Kjer Hansen sendt et forslag i høring, som skal afskaffe loven.
  Og forslaget ser umiddelbart ud til at kunne blive til virkelighed. Der er nemlig flertal for at afskaffe randzonerne i Folketinget. Alternativet og SF er dog imod.
  Til november skal folketinget beslutte, hvorvidt den gamle randzonelov fra 2011 skal afskaffes.
  Ser i klippet landmand Jørgen Popp Petersen forklare, hvorfor han mener, det er den rigtige beslutning at afskaffe loven.
  